ผู้แทนพิเศษของนายกรัฐมนตรี เตรียมเข้าร่วมประชุมผู้นำอาเซียน หารือถึงความร่วมมือและแลกเปลี่ยนความเห็นต่างๆ โดยเฉพาะสถานการณ์ในเมียนมา
นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ  เดินทางถึงกรุงจาการ์ตา ประเทศอินโดนีเซียแล้ว เพื่อเข้าร่วมการประชุมผู้นำอาเซียน ที่สำนักงานเลขาธิการอาเซียน ช่วงบ่ายวันนี้ ในฐานะผู้แทนพิเศษของนายกรัฐมนตรี  ซึ่งการประชุมครั้งนี้ ถือเป็นการประชุมอย่างเป็นทางการร่วมกันครั้งแรก หลังสถานการณ์การแพร่ระบาดของโรคโควิด-19 โดยจะมีการหารือเกี่ยวกับความร่วมมือด้านต่างๆ ของอาเซียน รวมถึงการแลกเปลี่ยนความเห็นเกี่ยวกับสถานการณ์ในภูมิภาคและระหว่างประเทศอื่นๆ โดยเฉพาะประเด็นสถานการณ์ในประเทศเมียนมา ที่คาดว่า ทุกฝ่ายในเมียนมา จะมีการหาทางออกร่วมกันอย่างสันติ ผ่านช่องทางที่สร้างสรรค์ ภายใต้การสนับสนุนจากอาเซียน เนื่องจากอาเซียนและไทยมองว่า เสถียรภาพของประเทศเมียนมา ถือเป็นเสถียรภาพของอาเซียนด้วยเช่นกัน โดยแนวทางเบื้องต้น คือการพูดคุยกับฝ่ายต่างๆ เพื่อให้เกิดความปรองดองในเมียนมา